โกมล..(จึง)กลับมา.!
ความเคลื่อนไหวของตลาดหุ้นไทยตลอดช่วง 2 เดือนที่ผ่านมา ปรับตัวขึ้นอย่างต่อเนื่อง ด้วยมูลค่าซื้อขายต่อวันเฉลี่ยไม่ต่ำกว่า 60,000 ล้านบาท กลายเป็นเหตุทำให้นักลงทุนรายใหญ่ชื่อ “โกมล จึงรุ่งเรืองกิจ” กลับเข้าสู่สมรภูมิหุ้นไทยอีกครั้ง หลังชื่อ “โกมล” หลุดพ้นจอเรดาร์ไปกว่าแรมปี.!
14 มิ.ย. 2563

สำนักข่าวรัชดา
ความเคลื่อนไหวของตลาดหุ้นไทยตลอดช่วง 2 เดือนที่ผ่านมา ปรับตัวขึ้นอย่างต่อเนื่อง ด้วยมูลค่าซื้อขายต่อวันเฉลี่ยไม่ต่ำกว่า 60,000 ล้านบาท กลายเป็นเหตุทำให้นักลงทุนรายใหญ่ชื่อ “โกมล จึงรุ่งเรืองกิจ” กลับเข้าสู่สมรภูมิหุ้นไทยอีกครั้ง หลังชื่อ “โกมล” หลุดพ้นจอเรดาร์ไปกว่าแรมปี.!
“โกมล จึงรุ่งเรืองกิจ” เป็นคนที่เข้าถึงได้ยากสุดคนหนึ่ง ไม่ชอบเปิดตัวกับใคร จึงมักถูกเรียกขานว่าเป็นคน Low Profile แต่ High Profit นั่นเอง..
น้อยคนจะรู้ว่าเขาคือพี่ชาย “สุริยะ จึงรุ่งเรืองกิจ” รมว.อุตสาหกรรม และน้องชาย “สรรเสริญ จุฬางกูร” จึงมีศักดิ์เป็น “อา” ของ “ทวีฉัตร จุฬางกูร” อีกหนึ่งจอมยุทธ์ตลาดหุ้นที่โด่งดังไม่แพ้กัน..
ที่ผ่านมาปรากฏชื่อเป็นผู้ถือหุ้นหลายบริษัท โดยเฉพาะบรรดา “หุ้นร้อน” ที่มักมีชื่อ “โกมล” โผล่อยู่ในหุ้นนั้นเสมอ ด้วยรสนิยมการเล่นหุ้นแบบ “เก็งกำไรหุ้นขนาดกลาง-เล็ก” เป็นหลัก
ทำให้ชื่อ “โกมล” กลายเป็นแม่เหล็กดึงดูดนักลงทุนรายย่อย..ไม่ว่าจะลงทุนหุ้นตัวไหน ก็มักเชื้อเชิญรายย่อยมาร่วมเติมเต็มมูลค่าการซื้อขายตัวนั้น ๆ เสมอมา..!!
ล่าสุดนักลงทุนพอร์ตใหญ่คนนี้..กลับมาสร้างความฮือฮาอีกครั้ง เมื่อปรากฏชื่อ “โกมล จึงรุ่งเรืองกิจ” ในหุ้นบริษัท พร๊อพเพอร์ตี้ เพอร์เฟ็ค จำกัด (มหาชน) หรือ PF และหุ้นบริษัท เบตเตอร์ เวิลด์ กรีน จำกัด (มหาชน) หรือ BWG จนทำให้ 2 หุ้นที่แทบไม่มีความเคลื่อนไหวอะไรเลย..
จนกลับมาซื้อขายกันอย่างคึก ทั้งมูลค่าซื้อขายที่หนาตาและราคาที่ร้อนแรง..!!
รูปแบบการเก็งกำไรหุ้น PF และ BWG ไม่ได้ซับซ้อนซ่อนกระบวนท่าอะไรมากหนัก เป็นการเข้าไล่เก็บหุ้นในกระดาน เหมือนกับปกติที่เคยลงทุนหลายตัวมาในอดีต
แต่ไฮไลต์มันอยู่ตรงที่ “โกมล” มีการขยับพอร์ตหุ้น PF อีกครั้ง ด้วยการเข้าซื้อหุ้น PF เพิ่ม 0.23% วันที่ 25 พ.ค.63 แหละนั่นก็เพียงพอที่จะดึงดูดนักลงทุนผสมโรงแห่ซื้อตาม จนราคาพุ่งพรวดเกือบ 40%
และจังหวะหุ้นกำลังขึ้นนั่นเอง วันที่ 1 มิ.ย.63 “โกมล” ตัดสินใจเจียดขายหุ้น PF ออกมา  0.07% ได้กำไรเท่าไหร่.? ลองคิดเอาดูละกัน..!?
เช่นเดียวกับหุ้น BWG ที่เก็บเพิ่มช่วงเดือนเม.ย.63 อีกประมาณ 0.52% เกิดภาพเดียวกับหุ้น PF เลย หลัง “โกมล” เข้าเก็บมีแรงผสมโรงเข้าซื้อหุ้น BWG จากนักลงทุนรายอื่น ๆ จนราคาปรับขึ้นกว่า 35%
จนวันที่ 1 มิ.ย.63 “โกมล” มีการเจียดขายหุ้นออกมา 0.20% ดูจากส่วนต่างราคาหุ้นที่เกิดขึ้น ชัดเจนว่าฟาดกำไรไปไม่น้อยทีเดียว..!!
นี่คือ..ความเจนจัดสังเวียนหุ้น..ที่อาศัยการจับจังหวะตลาด “เพื่อเข้าเก็งกำไร” โดยนักลงทุนหลายคนไม่ทันสังเกตกันด้วยซ้ำ..ช่างเป็นคน Low Profile แต่ High Profit สมคำร่ำลือจริง ๆ..!!
…อิ อิ อิ…